་ཟག་ཡིན། །ལུང་ལས་ཀྱང་ནི་འདི་སྐད་དུ། །གླེང་བྲལ་ཉིད་ལ་གནས་པ་ཡི། །རྣལ་འབྱོར་དེ་ནི་སྐལ་བ་བཟང་། །ཞེས་པ་དང་། སྔོན་སྦྱངས་སྐྱེས་བུ་སྐལ་ལྡན་རྣལ་འབྱོར་དོན། །བླ་མའི་མན་ངག་སྙན་ཁུངས་ཐུགས་བརྒྱུད་ཅིང་། །དད་ཅན་རྒྱལ་བའི་ཐུགས་དང་འདྲ་རྣམས་ཁྱེར། །ཞེས་པ་དང་། བསྐལ་པ་ཞིང་གི་རྡུལ་སྙེད་དུ། །ཤིན་ཏུ་སྦྱངས་ལ་རབ་གནས་ཤིང་། །དཀྱིལ་འཁོར་མ་ལུས་བསྙེན་པ་ཡི། །འབྲས་བུ་གསང་ཆེན་འདི་ཡིན་ཏེ། །ཞེས་གསུངས་ཕྱིར་ན་ལུང་གིས་གསལ། །ཐེག་པའི་ཡང་རྩེར་འཇུག་པ་ནི། །བླ་མེད་སངས་རྒྱས་མན་ཆད་ནས། །མནར་མེད་དམྱལ་བ་ཡན་ཆད་དུ། །གཉིས་སྣང་ཕྱི་ནང་ཆོས་འདི་རྣམས། །ཐམས་ཅད་མ་འདྲེས་ཡོངས་རྫོགས་པས། །ཕྱོགས་ལྷུང་བྲལ་བ་འཇུག་སྒོ་ཡིན། །བྱ་བྲལ་རྫོགས་པའི་ལྟ་བ་ནི། །ཆོས་ཀུན་མ་འདྲེས་ཡོངས་རྫོགས་པའི། །འབེབ་ཚུལ་བརྗོད་པ་མཐའ་ཡས་ཀྱང་། །སྐབས་འདིར་ཕྱོགས་ཕྲན་ཙམ་ཞིག་བཟུང་། །འདིར་ནི་སྒྲུབ་པའི་གཏན་ཚིགས་བཞི། །རང་བཞིན་སྐྱེ་བ་མེད་པ་དང་། །ཀུན་བཟང་རོལ་པ་འགག་པ་མེད། །མཚན་ཉིད་དབྱེ་བ་མེད་པ་དང་། །ངོ་བོ་རང་གྲོལ་གཏན་ཚིགས་ཏེ། །གཏན་ཚིགས་བཞི་རུ་རྒྱལ་བས་བཤད། །རང་བཞིན་སྐྱེ་མེད་གཏན་ཚིགས་ནི། །འཁོར་འདས་སྣང་སྲིད་སྣོད་བཅུད་དང་། །དགེ་སྡིག་བཟང་ངན་ལ་སོགས་པ། །ཞེན་བརྟགས་གཉིས་སྣང་ཆོས་འདི་རྣམས། །མཐུན་སྣང་ཆ་ལ་འགག་མེད་པར། །སོ་སོ་ཉིད་ནས་ཆོས་ཉིད་དང་། །མ་བཅོས་མ་བྱས་གཉེན་པོ་མེད། །བྱེ་བྲག་ཐ་སྙད་སྤྱོད་ཡུལ་བྲལ། །མུ་མཐའ་མེད་པས་ཡེ་ཤེས་ཀློང་། །མཐའ་དབུས་མེད་པས་བརྡལ་བ་ཆེ། །འོད་བསྡུ་མེད་པས་ཐམས་ཅད་ཁྱབ། །དེ་ཡི་བླ་དྭགས་བྱེ་བྲག་ནི། །ཆོས་ཉིད་མ་སྐྱེས་ཆོས་ཀྱི་དབྱིངས། །མུ་མེད་ཁྱབ་བརྡལ་ཆེན་པོའི་ཀློང་། །ཅི་བཞིན་པ་ཡི་དཀྱིལ་འཁོར་དང་། །རྣལ་མ་དོན་གྱི་ཀུན་གཞི་དང་། །ཤེས་རབ་ཕ་རོལ་ཕྱིན་ལ་སོགས། །སྐྱེ་མེད་བླ་དྭགས་བསམ་མཐའ་ཡས། །ཐམས་ཅད་ཐམས་ཅད་དེར་གཅིག་ཀྱང་། །དེ་ལ་ཕྱོགས་རིས་མི་མངའ་ཕྱིར། །རང་བཞིན་སྐྱེ་མེད་གཏན་ཚིགས་བརྗོད། །རོལ་པ་འགག་མེད་གཏན་ཚིགས་ནི། །བཤད་པའི་འཁོར་འདས་སྣང་སྲིད་དང་། །སྣོད་བཅུད་བདེ་སྡུག་རྒྱུ་འབྲས་དང་། །གཉིས་པར་སྣང་བའི་ཆོས་འདི་རྣམས། །སོ་སོ་རང་རྩལ་འགག་མེད་དེ། །བརྟག་པའི་ཞེན་བློས་བརྟགས་བཞིན་ནོ། །གང་ཡང་སྤངས་ལེན་འགག་མེད་ཕྱིར། །ཀུན་བཟང་རོལ་པའི་རྒྱུན་ཞེས་བྱ། །འགག་པ་མེད་དང་མཐུན་སྣང་དང་། །ལྷུན་གྲུབ་དཀྱིལ་འཁོར་ཐམས་ཅད་དེ། །ཐེག་པ་ཀུན་གྱིས་གཞལ་བྱ་དང་། །མུ་སྟེགས་ལོག་བརྟགས་འཁྲུལ་གཞི་དང་། །འཇིག་རྟེན་པ་ཡི་ཞེན་ཕྱོགས་རྣམས། །ཐམས་ཅད་འདི་ཡིན་འདི་ལས་བྱུང་། །རྟོགས་གྲོལ་མ་རྟོགས་དུས་ན་འཆིང་། །ལོག་བརྟགས་ཤིན་ཏུ་འཆིང་བར་གསུངས། །ཐེ་ཚོམ་ལམ་ཡང་ཡུན་རིང་ངོ་། །དེ་ལ་འཇིག་རྟེན་ཐུན་མོང་པ། །འབྱུང་ཆེན་ནུས་པ་ཉིད་བརྟགས་ཏེ། །ཞེན་པས་ཡུལ་གྱི་འཆིང་བ་ཡིན། །རྟག་པར་ལྟ་བས་དངོས་པོར་འཛིན། །རང་གི་གྲུབ་མཐའ་ཉིད་དུ་འདོད། །ཉན་ཐོས་རྣམས་ཀྱི་རྡུལ་ཕྲན་ཏེ། །ཐེ་ཚོམ་གཅོད་པས་ཅུང་ཟད་གྲོལ། །རང་སངས་རྒྱས་ཀྱི་རྡུལ་ཕྲན་དང་། །ཕྱི་ནང་རྟེན་འབྲེལ་བརྟགས་པ་ཡིས། །སྲིད་པའི་ཆོས་ལས་འདའ་བར་འགྱུར། །བྱང་ཆུབ་སེམས་དཔའ་རྣམས་ཀྱིས་ནི། །ལ་ལས་འཁྲུལ་གཞི་སེམས་སུ་སྨྲ། །ལ་ལས་ཆད་གཞི་སྟོང་པར་སྨྲ། །ཀུན་རྫོབ་བདེན་པར་མིང་བརྟགས་ཏེ། །མི་བསླུའི་ཚུལ་གྱིས་གཞན་དོན་སྤྱོད། །གསང་སྔགས་ཐེག་པས་ལྷ་རུ་འདོད། །དེ་ཡང་བྱེ་བྲག་རྣམ་གཉིས་ཏེ། །ལ་ལས་དག་པ་ལྷ་རུ་འདོད། །ལ་ལས་དེ་ཉིད་ལྷ་རུ་འདོད། །བྱ་བྲལ་ལྷུན་གྱིས་གྲུབ་པ་ནི། །རང་བཞིན་ཅིར་ཡང་མ་ཡིན་ལ། །རོལ་པ་ཅིར་ཡང་མི་འགག་པས། །ཕྱོགས་ལྷུང་ཞེན་འཛིན་མི་མངའོ། །མཚན་ཉིད་དབྱེར་མེད་གཏན་ཚིགས་ནི། །ཆུ་ཉིད་རླབས་སུ་ཤར་བའམ། །ལྷོ་སྤྲིན་ཉིད་ན་སྟོང་པ་བཞིན། །རོལ་པ་འགག་པ་མེད་དུས་ན། །སྐྱེ་མེད་དབྱིངས་ལས་གཡོས་པ་མེད། །འགག་མེད་རྟེན་འབྲེལ་མཐུ་ཡིས་ནི། །དོན་བྱེད་རྒྱུ་རྐྱེན་སྣ་ཚོགས་སྨིན། །རང་བཞིན་ཉིད་ལས་ཉམས་པ་མེད། །ལུང་ལས་ཀྱང་ནི་འདི་སྐད་དུ། །རང་བཞིན་གཅིག་ཏུ་མ་ངེས་པས། །ཅི་ལྟར་བལྟས་པ་དེ་ལྟར་སྣང་། །ཅེས་པ་དང་། མེད་པའི་རྒྱུ་ལས་ཡོངས་གསལ་བས། །སྣང་ཉིད་རང་བཞིན་སྒྱུ་མ་འདྲ། །ཞེས་པ་དང་། ཇི་ལྟར་ནམ་མཁའི་སྤྲིན་བཞིན་དུ། །སྣ་ཚོགས་རྣམ་པ་ཅིར་སྣང་ཡང་། །དེ་དུས་རང་བཞིན་ཉམས་པ་མེད། །དེ་སོགས་སྣ་ཚོགས་ལུང་གིས་གསལ། །བདེན་གཉིས་དབྱེར་མེད་ཅེས་ཀྱང་བྱ། །བྱང་སེམས་དབྱེར་མེད་ཅེས་ཀྱང་བྱ། །དབྱེར་མེད་ལྷུན་གྲུབ་ཅེས་ཀྱང་བྱ། །ཟུང་འཇུག་ཆེན་པོ་ཞེས་ཀྱང་བྱ། །མཉམ་རྫོགས་ཆེན་པོ་ཞེས་ཀྱང་བྱ། །དེ་སོགས་གྲུབ་མཐའི་བྲེ་བྲག་གིས། །སྣ་ཚོགས་བླ་དྭགས་བསམ་མཐའ་ཡས། །རིག་པ་རང་གྲོལ་གཏན་ཚིགས་ནི། །གང་ཞིག་སྐྱེས་བུ་སྐལ་ལྡན་ཅན། །མ་ནོར་དམ་པའི་གསུང་ལ་བརྟེན། །ཤེས་རབ་གསུམ་གྱིས་རྒྱུད་སྦྱངས་ཏེ། །རྒྱུ་རྐྱེན་དྲུག་ལ་མེ་ལྟར་གཡོ། །གཏན་ཚིགས་གསུམ་ལ་བློ་གདལ་བས། །སྲིད་པའི་ཆོས་རྣམས་རང་སར་གྲོལ། །ཉོན་མོངས་སྡུག་བསྔལ་ཤུགས་ཀྱིས་ཞི། །རྣམ་ཤེས་ཡུལ་སེམས་གནས་སུ་དག །རང་བྱུང་ཡེ་ཤེས་ཀློང་དུ་ཤར། །སྣང་སྟོང་གང་ལའང་རྟེན་འཆའ་བྲལ། །ཕྱོགས་ལྷུང་བྲལ་བའི་ལྟ་བ་འཆར། །བྱ་བྲལ་རྫོགས་པའི་བསམ་གཏན་ནི། །རང་བྱུང་ཡེ་ཤེས་བདེ་ཆེན་གྱི། །ཀློང་དུ་རང་བློ་བདལ་བ་ནི། །ཤེས་སྒྲུབ་དམིགས་པའི་རྟེན་ཆ་བྲལ། །རང་རིག་ཡུལ་བྲལ་ཡེ་ཤེས་ནི། །བསམ་གཏན་ཀུན་གྱི་ངོ་བོར་བྱུང་། །ལུང་ལས་ཀྱང་ནི་འདི་སྐད་གསུངས། །སྣང་བ་མེད་པའི་ཆོས་ཉིད་ནི། །མ་བཙལ་བཞག་ན་སྒོམ་པ་ཡིན། །ཞེས་སོགས་གསུངས་པས་མངོན་དུ་འབྱིན། །བྱ་བྲལ་རྫོགས་པའི་སྤྱོད་པ་ནི། །སྤྱོད་ཡུལ་རྒྱུན་གྱི་འཁོར་ལོ་ལ། །བྱ་སྤྱོད་བྲལ་བའི་རིག་པ་འཆར། །ཀུན་ཏུ་བཟང་པོའི་སྤྱོད་པ་ནི། །དུག་གསུམ་དུག་ལྔ་ལ་སོགས་རྣམས། །འགག་མེད་རང་བྱུང་ཉིད་དུ་གསལ། །སྤངས་བླང་མེད་པའི་སྤྱོད་པ་ཡིན། །འདོད་ཡོན་ཀུན་བཟང་རྒྱན་འདི་དག །བདག་ཉིད་ཆེན་པོའི་གཏན་ཚིག་གིས། །ཆོས་དབྱིངས་དག་པའི་ངོ་བོར་ཤར། །རྒྱན་དང་ཆ་ལུགས་ལྡན་སྤྱོད་ཡིན། །བླ་མེད་ཐེག་པ་མན་ཆད་ནས། །འཇིག་རྟེན་བྱ་སྤྱོད་ཡན་ཆད་ཀུན། །ཆེད་ཀྱིས་དགག་སྒྲུབ་གང་ཡང་མེད། །རང་བྱུང་ཡེ་ཤེས་ཉིད་དུ་གསལ། །བསམ་གྱིས་མི་ཁྱབ་སྤྱོད་པ་ཡིན། །ཐོག་མཐའ་དུས་དང་སྣོད་བཅུད་རྣམས། །ལྷུན་གྲུབ་རང་བྱུང་ཡེ་ཤེས་ཀྱི། །རྩལ་དུ་མ་གྱུར་གང་ཡང་མེད། །བདག་ཉིད་ཆེན་པོའི་སྤྱོད་པ་ཡིན། །སྤྱོད་པའི་ཁྱད་པར་ཅི་བྱུང་ཡང་། །དགག་སྒྲུབ་ཆེད་འཛིན་བྲལ་བས་ན། །སྤྱོད་པའི་རྒྱལ་པོ་བྱར་མེད་ཡིན། །བྱ་བྲལ་རྫོགས་པའི་དམ་ཚིག་ནི། །ཆོས་ཉིད་ངང་ལས་འདའ་ཉམས་མེད། །རིག་པ་ཡེ་ཤེས་འདའ་ཉམས་མེད། །མ་བཅོས་ཏིང་འཛིན་འདའ་ཉམས་མེད། །སྤང་བླང་མེད་པའི་སྤྱོད་པ་ཡིས། །བླ་མེད་ཐེག་པའི་དམ་ཚིག་དང་། །བྱང་ཆུབ་སེམས་དཔའི་སྤྱོད་པ་དང་། །སྡོམ་པའི་བྱེ་བྲག་མཐའ་ཡས་དང་། །ཐུན་མོང་བྱ་སྤྱོད་ཐམས་ཅད་ཀུན། །ཆེད་དུ་དགག་པ་གཅིག་ཀྱང་མེད། །ཆེད་དུ་འཛིན་པ་ཡང་བྲལ་བ། །བླ་མེད་ཐེག་པའི་དམ་ཚིག་ཡིན། །བླ་མེད་ཐེག་པའི་འགྲུབ་ཡུན་ནི། །ཆོས་ཀུན་ཡེ་ནས་སངས་རྒྱས་པས། །ངོ་བོའི་དུས་ཞེས་བཤད་པ་ཡིན། །གཏན་ཚིག་གསུམ་ལ་བློ་གདལ་ནས། །རིག་པ་རང་སར་གྲོལ་བའི་ཚེ། །ཐམས་ཅད་མཁྱེན་པའི་ཡེ་ཤེས་ཀྱི། །འགོ་བོ་ཟུག་པ་ཡིན་པས་ན། །ས་ཆེན་དང་པོ་ཉེ་བར་ནོན། །གཡོ་བའི་ཉམས་ཞེས་བྱ་བ་ཡིན། །དེ་ཉིད་ཉམས་སུ་བླང་བའི་ཚེ། །ས་ཆེན་གཉིས་པ་ནོན་པ་སྟེ། །ཐོབ་པའི་ཉམས་ཞེས་གྲགས་པ་ཡིན། །མ་བཙལ་ལྷུན་གྱིས་གྲུབ་པའི་ཚེ། །ཕྱོགས་བཅུར་བཞུགས་ཤིང་དུས་བཞིར་གཤེགས། །བདེར་གཤེགས་མ་ལུས་ཐམས་ཅད་དང་། །སྐུ་དང་གསུང་ཐུགས་རྡོ་རྗེ་ལྟར། །དབྱེར་མེད་བརྟན་པ་མཐར་ཕྱིན་ཡིན། །ས་རྣམས་ཀུན་གྱི་ཡང་ཐོག་སྟེ། །བགྲོད་པའི་ལམ་གྱི་ཐ་མ་ནོན། །ཐམས་ཅད་མ་འདྲེས་ཡོངས་རྫོགས་པས། །རྫོགས་པའི་སྤྱིར་ཆིབས་ས་ཞེས་བྱ། །ཐམས་ཅད་མཐར་ཕྱིན་འབྲས་བུའི་མཆོག །ངོ་བོ་རྣམ་གྲངས་ངེས་ཚིག་དང་། །བྱེ་བྲག་སྣང་ཚུལ་བསྟན་པ་ནི། །ངོ་བོ་སྐུ་གསུམ་ལྷུན་གྲུབ་ཡིན། །རྣམ་གྲངས་སྐུ་གསུང་ཐུགས་ཡོན་ཏན། །ཕྲིན་ལས་རེ་རེའང་ལྔ་ལྔ་སྟེ། །རྒྱན་གྱི་འཁོར་ལོ་ཉི་ཤུ་ལྔ། །བྱེ་བྲག་རྣམ་གྲངས་བསམ་མི་ཁྱབ། །མཐར་ཕྱིན་དོན་བཅས་ལྡོག་མེད་པས། །སྒྲུབ་པ་ཀུན་གྱི་མཆོག་ཡིན་ཕྱིར། །འབྲས་བུའི་ངེས་ཚིག་རྒྱལ་བས་གསུངས། །བྱེ་བྲག་ཐེག་པའི་ཐོབ་ཚུལ་ཏེ། །ཕྱོགས་གཅིག་པ་དང་མ་འདྲེས་དང་། །ལྷུན་གྲུབ་ཡེ་ཤེས་རང་འཆར་བ། །ཐོབ་ཚུལ་ཡིན་ཏེ་དབྱེ་བ་མེད། །སྣང་ཚུལ་ཉེ་བར་བསྟན་པ་ནི། །གཉིས་མེད་ཡེ་ཤེས་རང་བྱུང་བ། །དེ་བཞིན་གཤེགས་པ་སྣང་བ་དང་། །ལོངས་སྤྱོད་མཛད་པ་རྒྱ་ཆེན་རྣམས། །རིག་འཛིན་བྱང་ཆུབ་སེམས་དཔའི་ཚོགས། །སྨིན་པ་རྣམས་ཀྱི་སྤྱོད་ཡུལ་ཡིན། །འགྲོ་དྲུག་མོས་པ་བསམ་ཡས་པས། །སོ་སོའི་མཐུན་སྣང་བསམ་ཡས་སུ། །དྭངས་པའི་མཚོ་ལ་གཟའ་སྐར་བཞིན། །འཆར་བ་དེ་དག་སྤྲུལ་པའི་སྐུ། །སྐུ་གསུམ་སྣང་ཚུལ་ཐ་དད་ཀྱང་། །བློ་གསལ་ཉི་འོད་གཅིག་པ་ལྟར། །ངོ་བོ་ཉིད་ལ་དབྱེ་བ་མེད། །དེས་ན་མ་རྟོགས་ལོག་པར་རྟོག །ཕྱོགས་རྟོགས་ཡང་དག་ཉིད་མ་རྟོགས། །འདུལ་བ་དགོངས་པ་གསང་བ་དང་། །རང་བཞིན་གསང་བའི་དོན་རྣམས་ཅེས། །རྒྱུད་ལས་གསུངས་པ་དེ་ལྟར་ཡིན། ཀུན་བཟང་ལ་སོགས་རྒྱལ་བ་རྒྱ་མཚོས་བསྟན་པ་དམ་ཆོས་རྒྱ་མཚོ་ཇི་སྙེད་རྣམས། རྒྱལ་ཚབ་རྒྱལ་སྲས་སྨིན་པ་རྒྱ་མཚོ་དགོས་འབྲེལ་ཚུལ་གྱིས་དགོངས་དང་རིག་པ་རྣ་བརྒྱུད་པ། །རྒྱུད་གཞུང་རྒྱ་ཆེ་རྒྱ་མཚོའི་ཆུ་ལས་ངང་པས་འོ་མའི་བཅུད་བླངས་ཇི་བཞིན་དུ། །ཐེག་པའི་བྱེ་བྲག་ཕྱོགས་དང་ཕྱོགས་མིན་ངེས་སྒྲུབ་འདི་བསྡུས་འགྲོ་ཀུན་ཡོངས་ལ་བསྔོ། །ཐེག་པའི་བྱེ་བྲག་མཐའ་ཡས་པ་ལས་མདོ་ཙམ་ཞིག་བཀོད་པ་བླ་མ་རིན་པོ་ཆེ་དམ་པའི་ཞལ་ནས་དྲིས་པ་རྫོགས་སོ།། །། ནི་གནས་སྐབས་རེ་ཞིག་བཤད་དུ་མ་མཆིས་པའོ། །ཐེག་པ་ཤན་འབྱེད་སྤྱི་ཆིངས་འདི། །སྐྱེས་ཆེན་ཡབ་སྲས་རྣམ་གསུམ་གྱིས། །མ་འོང་རྗེས་འཇུག་རྣམས་དོན་དུ། །ཞལ་གསུངས་ཡིག་བྲིས་མཆན་བཏབ་པ། །དེ་དོན་འཕགས་མཆོག་དྲིན་ཆེན་གྱིས། །ཊཱི་ཀ་གསལ་བྱེད་བྱས་ན་ཡང་། །བློ་དམན་རྣམས་ཀྱིས་ཕིག་དཀའ་བས། །དེ་ཕྱིར་བཤད་མཆན་འདི་བྱས་སོ། །དོན་ལ་ནོར་འཁྲུལ་གྱུར་སྲིད་ན། །བཤགས་ཏེ་མ་ནོར་དགེ་བ་དེས། །འགྲོ་རྣམས་སྨིན་གྲོལ་ལམ་འཇུག་ནས། །མཐར་ཕྱིན་སྐུ་ལྔ་འགྲུབ་པར་ཤོག །མཆན་བུ་འདི་ནི་ཚུལ་ཁྲིམས་སྙིང་རྗེས་བསྐུལ་བའི་ངོར། །ནམ་མཁའ་རྒྱལ་མཚན་གྱིས་ཕ་ཡུལ་འབྲི་ཟླ་བ་སྒང་གི་རི་ཁྲོད་དུ་བྲིས་པའོ། །དྲིན་ཆེན་ག་ག་ཀེ་ཏུའི་ཐུགས་རྣམ་དག །རྒྱུད་སྙིང་མན་ངག་ཉིང་ཁུ་ཐེག་ཤན་འབྱེད། །ཞལ་གསུང་བཤད་མཆན་བསྡུས་དོན་རིན་ཆེན་ཕྲེང་། །དངོས་དང་མ་འོངས་རྣམས་ཀྱི་ཆེད་བཀོད་དོ། །སློབ་དཔོན་ཆེན་པོ་ནམ་མཁའ་རྒྱལ་མཚན་པའི་ཐུགས་ཀྱི་དགོངས་པ་ཞལ་དུ་ཕྱུངས་པའི་མཆན་རང་དང་ས་གཙོང་བློ་གསལ་བ་དང་སེམས་ལ་འདུན་པ་ཐོབ་པ་རྣམས་ཀྱི་དོན་དུ་གསུངས་པ་འདི། འཁོར་གྱི་ནང་ནས་འབངས་ཀྱི་ཐ་མར་གྱུར་པ་ཚུལ་སེང་གིས་ཡུལ་འབྲི་ཟླ་བ་སྒང་གི་གནམ་གཟུང་དབེན་གནས་དགའ་ལྡན་རི་ཁྲོད་དུ་བྲིས་པའོ། །འདི་བྲིས་དགེ་བའི་བྱིན་རླབས་ཀྱིས། །བདག་རྒྱུད་སྨིན་ཅིང་གཞན་རྒྱུད་གྲོལ་བར་ཤོག ༈ །འདིར་སྨྲས་པ། ཨོཾ་སྭསྟི་སིདྡྷི། ཐུབ་བསྟན་གངས་ཀྱི་རི་ལ་གནས་བཅས་ཏེ། །ཕུལ་བྱུང་ཤེས་རབ་དམ་པའི་རྩལ་རྫོགས་ནས། །འཇིགས་མེད་སྤོབས་པ་ཆེན་པོའི་སེང་གེའི་སྒྲས། །གསང་ཆེན་སྨྲ་བའི་དབང་ཕྱུག་བདེ་གཤེགས་ཉིད། ༡ །དྲི་མེད་གསུང་གི་ཉི་མའི་འོད་ཟེར་གྱིས། །འགྲོ་བློའི་རྨོངས་པའི་མུན་པ་རྣམ་བསལ་ནས། །བློ་གྲོས་པདྨོའི་དཔལ་ཀུན་རྒྱས་བྱེད་པའི། །བླ་མེད་ཐེག་པའི་རྣམ་བཤད་འདི་རྨད་བྱུང་། ༢ །གནས་ལྔ་རིག་པའི་དབང་ཕྱུག་པཎ་ཆེན་རྗེས། །སྐྱེ་སྲིད་གཉིས་པར་ཟློས་པའི་སྒྱུ་འཕྲུལ་གར། །ཚེ་དབང་རིག་པ་འཛིན་པའི་རྒྱ་མཚོ་ཡིས། །བསྟན་ལ་རྣམ་པར་དཀར་བའི་བློ་གྲོས་ཀྱིས། ༣ །མ་ལུས་ཐེག་པའི་དབྱེ་བསྡུ་ཇི་སྙེད་པ། །རྒྱལ་དང་རྒྱལ་སྲས་ལམ་བཟང་སྤྱི་ཡི་ཆིངས། །སྲིད་ཞིར་སྣང་བའི་དཔལ་སྟེར་མཚུངས་བྲལ་བ། །ལྷག་བསམ་དག་པས་སྤར་དུ་བསྒྲུབ་པ་ལས། ༤ །དྲི་མེད་དགེ་བ་སྟོན་ཟླ་ལྟར་དཀར་བས། །ལུས་ཅན་གདུང་བའི་མུན་པ་མཐར་བྱས་ནས། །བཤད་སྒྲུབ་ཀུནྡ་དཀར་པོའི་དཔལ་རྒྱས་ཏེ། །དགེ་ལེགས་སྣང་བ་ཆེན་པོས་ཁྱབ་གྱུར་ཅིག ༥ །ཅེས་པའང་སྤྲུལ་པའི་སྐུ་རིན་པོ་ཆེ་ཚེ་དབང་རིག་འཛིན་རྒྱ་མཚོས། རྗེ